DA los probleme op oor kandidaatkeuringsprosesDemokratiese Alliansie Die Demokratiese Alliansie het by die vergadering van sy federale raad besluit om regshulp in te roep om ŉ debat op te los oor die verkiesing van partykandidate. ŉ Subkomitee van vyf lede het Saterdag vergader en bepaal dat Steven Budlender se regsadvies ingewin sal word om te bepaal of provinsiale leiers meer sê moet hê in die keuring van partykandidate en of dit in lyn is met die party se grondwet. Die wysiging aan die keuringsregulasies, wat deur James Selfe, uitvoerende hoof van die federale raad, voorgestel is, het tot spanning gelei voor die vergadering. Een senior-LP het dit ŉ “rooilynkwessie” genoem. Selfe het in ŉ brief aan afgevaardigdes gesê talle provinsiale leiers glo hulle moet óf lede van die keuringspaneel wees óf die reg hê om ten volle deel te neem aan die beraadslagings om seker te maak dat die lyste van kandidate vir die parlement en provinsiale wetgewers oor die nodige “vaardighede, bekwaamheid en diversiteit” beskik. ŉ Groep van 34 senior partylede, waaronder DA-hoofsweep John Steenhuisen en die provinsiale leiers van die Wes-Kaap en Noordwes, het beswaar aangeteken en gesê dit gee aan provinsiale leiers onbeperkte mag in die keuringsproses en faksies kan só vorm. Lede van die groep het Sondag gesê hulle het effektief reeds gewen, en die versoek vir regsadvies is net ŉ poging deur diegene wat die wysiging ondersteun, om hul geloofwaardigheid te behou. Die subkomitee het ook ingestem dat twee provinsiale leiers wat tans op die keuringspanele dien – Jacques Smalle in Limpopo en Nqaba Banga in die Oos-Kaap – onmiddellik uit dié posisies sal verwyder word. Budlender word versoek om sy mening te gee of ŉ keuringspaneel binne die definisie van ŉ komitee val. Dit is ŉ belangrike punt, want die party se reëls bepaal dat provinsiale leiers op enige partykomitee in die provinsie kan dien. Die sogenaamde groep “besorgde afgevaardigdes” het gesê hulle is seker Budlender sal in hul guns beslis. Indien nie, sal ŉ wysiging steeds voor die federale raad moet dien “en dit sal waarskynlik weer onsuksesvol wees”, het een van die lede gesê.